पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना महामारी के भयावह हालातों के बीच पड़ोसी जिलों के बड़े चिकित्सालयों ने भी मरीजों का उपचार करने से अपने हाथ खड़े कर दिए हैं। साथ ही अब वे यह भी कहने लगे हैं कि अगर उनके हॉस्पिटल में मरीजों को भेजा जाता है तो वे यहां परेशान ही होंगे।
कुछ इसी तरह के हालात बीते कई दिनों से एम्बुलेंस कर्मियों के सामने तो आ ही रहे थे, लेकिन अब बीकानेर खुद कलेक्टर ने पांच जिलें के कलेक्टरों को पत्र लिखकर स्पष्ट रूप से मरीजों को भेजने से इनकार कर दिया है।
बीकानेर कलेक्टर ने नागौर, चूरू, सीकर, हनुमानगढ़ एवं श्रीगंगानगर के कलेक्टर को शनिवार को पत्र लिखते हुए बताया कि वर्तमान में बीकानेर के पीबीएम अस्पताल में कोविड-19 मरीजों की संख्या अत्यधिक होने के कारण पीबीएम अस्पताल अपनी पूर्ण क्षमता पर कार्य कर रहा है।
अब भी आपके जिले के कई कोविड मरीज पीबीएम अस्पताल में भर्ती हैं। लेकिन अब आपके जिले से आने वाले कोविड मरीजों को उपचार के लिए लेने में पीबीएम अस्पताल असमर्थ रहेगा। इसलिए अपने जिले के सभी चिकित्सा संस्थानों को निर्देशित करें कि मरीजों को बीकानेर पीबीएम अस्पताल के लिए रेफर नहीं किया जाए। बीकानेर पहुंचकर पीबीएम अस्पताल में एडमिशन नहीं मिलने के कारण मरीजों को अत्यधिक अनावश्यक परेशानी का सामना करना पड़ेगा। बीते कई दिनों से नागौर में भी नहीं हो रहे हैं मरीज भर्ती: उल्लेखनीय है कि बीकानेर में तो अब परेशानी आई ही है। इससे पहले सीकर, अजमेर में भी नागौर के मरीज परेशान हो चुके हैं। जबकि नागौर के जेएलएन में तो हर दिन यही स्थिति बन रही है। देहात से जो भी मरीज रेफर होकर जेएलएन पहुंच रहे हैं उनको न तो बेड नसीब हो रहे हैं और न ही ऑक्सीजन।
ऐसे में जब मरीज बाहर जाते हैं तो उनको किसी तरह का तवज्जो नहीं दिया जा रहा है। इसके चलते कोविड मरीजों की परेशानियां कम होने का नाम नहीं ले रही हैं।
मरीज एम्बुलेंस में ही तड़पते रहते हैं
हालात इतने भयावह हैं कि कोरोना संक्रमित मरीज घंटों तक एम्बुलेंस में तड़पते रहते हैं बावजूद उनको ऑक्सीजन तो दूर जेएलएन में बेड तक नहीं मिलता है। वहीं जिम्मेदार कुछ भी कहने से बचते दिखाई पड़ते हैं। अधिकारी व्यवस्थाओं की जानकारी तक नहीं देते हैं। ऐसे में मरीज तो परेशान हैं ही। साथ में व्यवस्थाएं भी दुरुस्त नहीं हो रही हैं। जेएलएन की व्यवस्थाओं के लिए जब पीएमओ को फोन किया तो उन्होंने फोन नहीं उठाया।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn